钦定古今图书集成/明伦汇编/官常典/第510卷 > 王韶
## 钦定古今图书集成/明伦汇编/官常典/第510卷 > 王韶

按《宋史》本传：“韶字子纯，江州德安人。第进士，调新安
主簿，建昌军司理参军。试制科不中，客游陕西，访采
边事。熙宁元年，诣阙上《平戎策》三篇。其略以为西夏
可取。欲取西夏，当先复河、湟，则夏人有腹背受敌之
忧。夏人比年攻青唐不得克，万一克之，必并兵南向，
大掠秦、渭之间，牧马于兰、会，断古渭境，尽服南山生
羌，西筑武胜，遣兵时掠洮、河，则陇、蜀诸郡当尽惊扰，
瞎征兄弟其能自保邪？今唃氏子孙，唯董毡粗能自
立，瞎征欺巴温之徒，又法所及，各不过一二百里，其
势岂能与西人抗哉！”武威之南，至于洮、河、兰、鄯，皆故
汉郡县，所谓湟中、浩亹、大小榆、枹罕，土地肥美，宜五
种者在焉。幸今诸羌瓜分，莫相统一，“此正可并合而
兼抚之时也。诸种既服，唃氏敢不归唃氏？归则河西
李氏在吾股掌中矣。且唃氏子孙瞎征差盛，为诸羌
所畏，若招谕之，使居武胜或渭源城，使纠合宗党，制
其部族，习用汉法。异时族类虽盛，不过一延州孕士
彬、环州慕恩耳，为汉有肘腋之助，且使夏人无所连
结，策之上也。”神宗异其言，召问方略，以韶管干秦凤
经略司机宜文字。蕃部俞龙珂在青唐最大，渭源羌
与夏人皆欲羁属之，诸将议先致讨，韶因按边引数
骑直抵其帐，谕其成败，遂留宿。明旦，两种皆遣其豪
随以东。久之，龙珂率属十二万口内附，所谓包顺者
也。韶又言：“渭源至秦州，良田不耕者万顷，愿置市易
司，颇笼商贾之利，取其赢以治田。”帝从其言，改著作
佐郎，仍命韶提举。经略使李师中言：“韶乃欲指古极
边弓箭手地耳，又将移市易司于古渭，恐秦州自此
益多事，所得不补所亡。”王安石主韶议，为罢师中，以
窦舜卿代，且遣李若愚按实。若愚至，问田所在，韶不
能对。舜卿检索，仅得地一顷，既地主有讼，“又归之矣。”
若愚奏其欺，安石又为罢舜卿而命韩缜，缜遂附会
实其事，师中、舜卿皆坐谪，而韶为太子中允、秘阁校
理。后帅郭逵上韶盗贷市易钱，安石以为不足，校徙
逵泾源。帝志复河、陇，筑古渭为通远军，以韶知军事。
五年七月，引兵城渭源堡及乞神平，破蒙罗角、抹耳
水巴等族。初，羌保险，诸将谋置阵平地，韶曰：“贼不舍
险来斗，则我师必徙归。今已入险地，当使险为吾有。”
乃径趋抹邦山压敌军，压而阵，令曰：“敢言退者斩！”贼
乘高下斗，师小却，韶躬披甲胄，麾帐下兵逆击之，羌
大溃，焚其庐帐而还，洮西大震。会瞎征渡洮为之援，
馀党复集。韶命别将由竹牛岭路张军声，而潜师越
武胜，遇瞎征首领瞎夔等，与战，破之。遂城武胜，建为
“镇洮军。”进右正言、集贤殿修撰。复击走瞎征，降其部
落二万，更名镇洮为熙州，以熙、河、洮、岷、通远为一路。
韶以龙图阁待制知熙州。六年三月，取河州，迁枢密
直学。土降羌叛，韶回军击之，瞎征以其间据河州。韶
进破诃诺木藏城，穿露骨山南入洮州境。道狭隘，释
马徒行，或日至六七。瞎征留其党守河州，自将尾官
军，韶力战破走之，河州复平。连拔宕、岷二州，叠、洮羌
酋皆以城附。军行五十有四日，涉千八百里，得州五，
斩首数千级，获牛羊马以万计。进左谏议大夫、端明
殿学士。七年，入朝，又加资政殿学士，赐第崇仁坊。还
至兴平，闻景思立败于踏白城，贼围河州，日夜驰至
熙，熙方城守，命撤之。选兵得二万，议所向，诸将欲趋
河州。韶曰：“贼所以围城者，恃有外援也。今知救至，必
设伏待我。且新胜气锐，未可与争，当出其不意以攻
其所持，此所谓批亢捣虚，形格势禁，则自为解者也。”
乃直扣定羌城，破结河族，断夏国通路，进临宁河，分
命偏将入南山。瞎征知援绝，拔栅去。初，思立之覆师
也，羌势复炽，朝廷议弃熙河，帝为之旰食，数下诏戒
韶持重勿出。及是，帝大喜。韶还熙州，以兵循西山绕
出踏白后，焚八千帐。瞎征穷蹙，丐降，俘以献。拜韶观
文殿学士、礼部侍郎、资政、观文学士，非尝执政而除
者，皆自韶始。官其兄弟及两子，前后赐绢八千疋。未
几，召为枢密副使。熙河虽名一路，而实无租入，军食
皆仰给他道。转运判官马瑊，捃官吏细故，韶欲罢瑊。
王安石右瑊，韶始沮，于是与安石异，数以母老乞归，
帝语安石，勉留之。安南之役，韶言：“决里、广源之建，臣
以为贪虚名而忘实祸，执政乃疑臣为刺讥。方举事
之初，臣力争极论，欲宽民力而省财用，但同列莫肯
听，至以熙河事折臣。臣本意不费朝廷而可以至伊吾卢甘，初不欲令熙河作路，河、岷作州也。今与众异
论，傥不求退，必致不容。”韶本凿空开边，骤跻政地，乃
以勤兵费财归曲朝廷。帝由是不悦，以故罢职知洪
州。又坐《谢表》怨慢，落职知鄂州。元丰二年，还其职，复
知洪州。四年，病疽卒，年五十二。赠金紫光禄大夫，谥
曰襄敏。韶起孤生，用兵有机略，临出师，召诸将授以
指，不复更问，每战必捷。尝夜卧帐中，前部遇敌，矢石
已交，呼声震山谷，侍者往往股栗，而韶鼻息自如。在
鄂宴客，出家姬奏乐，客张缋醉，挽一姬不前，将拥之，
姬泣以告。韶徐曰：“本出汝曹娱客，而令失欢如此。”命
酌大杯罚之，谈笑如故。人亦服其量。韶交亲多楚人，
依韶求仕，乃分属诸将，或杀降羌老弱，予以首为功
级。韶晚节言动不常，颇若病狂状。既病疽，洞见五脏，
盖亦多杀。征云子十人，厚采最显。